### Beslutningstema

Der skal træffes principbeslutning om, hvorvidt arbejdet med behandling af ansøgning fra Tønder Boligselskab v/Domea om etablering af 31 almenboliger ved kaserneområdet skal genoptages, og dermed prioritering af støttetilsagn til Majorparken-projektet.

### Historik

På Økonomiudvalgsmødet den 23. april blev det besluttet, at den del af sagen om prioritering af boligudvikling i [adresse], der omhandlede Tønder Boligselskabs "Majorparken-projekt" ved det tidligere kaserneområde i [adresse], blev udskilt til særskilt behandling.

Foranlediget af en henvendelse fra den private bygherre, Green City Tønder, har der den 9. maj været afholdt et dialogmøde med repræsentanter fra Økonomiudvalget, Domea, Esben Kristoffersen og Green City Tønder A/S.

### Sagsfremstilling

Tilbage i januar 2020 godkendte den daværende Kommunalbestyrelse etablering af 31 nye almenboliger i [adresse] bag ved kasernen, benævnt Gurli Lauridsen. På daværende tidspunkt var Majorparken den første sag om etablering af nye almenboliger i Tønder Kommune i en lang årrække, pga. et meget højt niveau af ledige almene boliger, der påførte afdelingerne lejetab.

På tidspunktet for godkendelse af skema A for Majorparken lå ledighedsprocenten lige over 2 %, men var for nedadgående i perioden. En årsag hertil var de anbefalede indsatser i det daværende strategioplæg for "Fremtidssikring af det almene familieboliger i Tønder Kommune", hvor bl.a. antallet af tabsgivende almenboliger i Tønder by skulle nedbringes. Eksempelvis planen for nedrenovering af Tønder Boligselskabs egne 30 etageboliger i Bernadotteparken til 10 almene boliger i tæt/lav bebyggelse.

Majorparken-projektet var - og er - tiltænkt opført efter den delegerede bygherremodel, hvor en privat bygherre - dengang Green City Tønder A/S - forestår opførelsen af almenboliger på vegne af en almenboligforening. De almene boliger udgør samtidig 1. etape af Green City Tønders øvrige planer for udstykning og etablering af boliger i den øvrige del af området, efter principper om grønne, klimavenlige og bæredygtige boliger.

På grund af forskellige faktorer, herunder stigende byggeomkostninger med deraf afledte tilpasninger af projektet, samt ændring af den delegerede bygherre i forløbet, der jf. støttereglerne medfører projektbortfald, meddeler Domea i november 2022, at byggeudvalget for Majorparken har besluttet, at man ikke vil gå videre med det tilpassede forslag til Gurli Lauridsen.

Efterfølgende har Tønder Boligselskab v/Domea efter det oplyste forsøgt at afhænde projekt og byggegrunden, som oprindelig er købt af Green City Tønder A/S. I efteråret 2024 beslutter Tønder Boligselskabs v/Domea imidlertid at genoptage projektet, og fremsender efter et indledende dialogmøde med forvaltningen en ansøgning om fornyet tilsagn til etablering af de 31 almenboliger i [adresse].

Siden det i 2020 for første gang i ny Tønder Kommunes historie blev muligt at give tilsagn om etablering af nye almenboligprojekter, er der kommet en del nye almene projekter til i såvel [adresse], som i resten af kommunen.

Alene i Tønder by er der primo 2025 konkrete projekter om etablering af over 100 almene familie- og ungdomsboliger, hvortil kommer planerne om omdannelse af området ved Leos Plejecenter til ældrevenlige, sundhedsfremmende almene boliger. Derudover er der de uafklarede forhold om de tomme 30 almenboliger i Bernadotteparken, som pt. ikke fremgår af tomgangsstatistikken. Her har Tønder Boligselskab overfor tilsynet i foråret 2025 oplyst, at man arbejder målrettet på en løsning, hvor de 30 etagelejemål renoveres og efterfølgende genudlejes.

Almenboligprojekterne i Tønder by, der aktuelt er i proces, er herefter:

* Campus med 42 ungdomsboliger (Tønder Boligselskab v/Domea)
* [adresse] med 20 "senioregnede" boliger (Tønder Boligselskab v/Domea)
* Tømmergården med 52 almene boliger samt private penthouselejligheder på toppen (Tønder Andelsboligforening v/Salus)
* Bernadotteparken med genåbning af 30 nyrenoverede almenboliger, som har været lukket for udlejning i en årrække. (Tønder Boligselskab v/Domea)

Hertil kommer alle de øvrige almene boligprojekter i resten af kommunen, som ved færdiggørelse vil medføre, at antallet af almene familie- og ungdomsboliger i hele kommunen vil udgøre 2.341. Til sammenligning var antallet af almene familie- og ungdomsboliger 2.118 primo 2025.

Det er forvaltningens vurdering, at almene boliger skal opføres i overensstemmelse med Tønder Kommunes Boligudviklingsstrategi, og at nye boliger opføres i en takt, så markedet også kan absorbere boligerne efterhånden som de bliver åbnet for udlejning, uden at efterlade tomgang andre steder. Dette også i samspil med det private ejendomsmarked.

På nuværende tidspunkt er ingen af de ovenstående konkrete almenboligprojekter færdigopført, og dermed heller ikke åbne for udlejning. Det er derfor ikke muligt at vurdere, hvilken indflydelse de vil få på flyttemønster og boligudlejningssituation i [adresse] og Tønder Kommune.

Overordnet er det forvaltningens hensigt at holde ledighedsprocenten i Tønder Kommune under 2 %, der ifølge almenboliglovens § 115, stk. 7 udgør den kritiske grænse for, hvornår der ikke bør gives tilsagn til nye almenboliger. Dels for at sikre, at afdelingerne i den almene boligsektor ikke påføres lejetab. Og dels for at bibeholde Kommunalbestyrelsens handlefrihed til at sikre strategisk byudvikling overalt i kommunen, ved at kunne give tilsagn om etablering af almenboliger, der hvor der vurderes behov herfor.

Det bør holdes for øje, at kommunale støttetilsagn til etablering af nye almenboliger ikke sker på bekostning af fraflytning og udlejningsvanskeligheder i andre dele af - særligt - den almene boligsektor. Det bemærkes, at ledighedsprocenten i Tønder Kommune primo maj 2025 udgør 1,44 %, svarende til 32 ledige lejemål, og har været svagt stigende i 2025. Ved færdiggørelsen af alle de igangsatte almenboligprojekter vil en kritisk ledighedsprocent på 2 % svare til 47 ledige almene familie- og ungdomsboliger, ud af den samlede masse på 2.341 boliger. Heri er ikke medregnet projekter som Gurli Lauridsen eller området ved Leos Plejecenter.

Som tidligere oplyst vurderes Majorparken-projektet ikke at bidrage til fortætning jf. Sabine Thorsen. Men på den anden side er etablering af almenboliger i kaserneområdet ifølge Green City Tønder en forudsætning for, at der kan arbejdes videre med udstykning og udbygning af det resterende område bag kasernen med private parcelhusgrunde mv. Bl.a. begrundet i nødvendigheden af at etablere vejadgang gennem den frasolgte grund til almenboligprojektet og til de bagvedliggende grunde.

Det er forvaltningens vurdering, at der ved en eventuel politisk prioritering af at genoptage arbejdet med behandling af skema A for Majorparken-projektet bør sikres, at der også foregår den forudsatte private boligudvikling i området. Dette så Majorparken bebyggelsen ikke kommer til at fremstå som det eneste boligområde i et udpræget erhvervsområde.

På dialogmødet den 9. maj blev det oplyst, at der umiddelbart i tilknytning til etablering af almenboliger i området ville blive udstykket minimum 6 parcelhusgrunde. De private udstykninger i området vurderes at blive lidt dyrere end tilsvarende byggegrunde på Ronny Christoffersen. Tilsvarende oplyste Domea, at huslejeniveauet for de kommende almenboliger vurderes at kunne holdes på 7.500-8.500 kr. om måneden eksklusiv forbrug.

I henhold til almenboliglovens § 104 skal Kommunalbestyrelsens fordeling af støtte til almene boliger ske på baggrund af en samlet vurdering af situationen på det lokale boligmarked, og behovet for nyt støttet boligbyggeri i kommunen.

### Økonomi

Det oprindelige projekt i 2020 havde en anslået samlet anlægsudgift på ca. 53,5 mio. kr., og indebar en kommunegaranti på ca. 38,4 mio. kr., samt et grundkapitallån til Landsbyggefonden på 4,3 mio. kr.

Såfremt der træffes principbeslutning om at arbejde videre med Majorparken-projektet, skal der i forbindelse med de forestående budgetforhandlinger aftales, hvordan finansieringen skal tilvejebringes.

### Lovgrundlag

Almenboligloven

### Indstilling Kommunaldirektøren indstiller,

at der træffes principbeslutning om, hvorvidt der skal arbejdes videre med behandling af ansøgning om etablering af 31 almenboliger ved kaserne-området (Majorparken-projektet), og

at indstillingen videresendes til Kommunalbestyrelsen.

**Beslutning i Økonomiudvalget den 22. maj 2025, pkt. 9:**

Indstillingen anbefales.

Ove Eriksen blev erklæret inhabil og deltog ikke i behandling af punktet.

Erik Lauritsen deltog ikke i mødet.

### Beslutning

Kommunalbestyrelsen erklærede Ove Eriksen (C) inhabil, hvorfor han ikke deltog i sagens behandling.

Indstillingen godkendt, og der arbejdes videre med behandlingen af ansøgningen om etablering af 31 almenboliger (Majorparken-projektet).